**Nordjylland stærkeste landsdel ved Landsmesterskaberne i svømning 2014**

*Nordjylland levede op til de høje forventninger, og mere til, da Landsmesterskaberne 2014 blev afviklet i Ikast Svømmecenter d. 29.-30. marts.*

Allerede ved udtagelsesstævnet d. 4. januar i Hjallerup stod det klart, at Nordjylland ville komme til at stille talstærkt og skarpt til Landsmesterskaberne i Ikast. Der var således væsentligt flere deltagere end året forinden, og i nærheden af 1000 starter blev afviklet til udtagelsesstævnet. Der var med andre ord rift om pladserne, og konkurrencen hård, for de svømmere, der havde ambitioner om at kvalificere sig.

’’ *Det er glædeligt, at Nordjyllands svømmeklubber prioriterer et udtagelsesstævne til Landsmesterskaberne så højt, og det vidner samtidig om en landsdel, hvor svømmeklubberne er i vækst, og, at trænerne, de frivillige ledere og afviklerne følger udviklingen til dørs.* ’’, siger Johan Lisberg Jensen, idrætskonsulent ved DGI Nordjylland.

**Enorm nordjysk medaljehøst**

Ikast Svømmecenter dannede rammerne om et flot afviklet Landsmesterskab, hvor flere end 800 svømmere fra hele landet deltog, og heraf 178 fra Nordjylland. Og lad det være sagt med det samme: de nordjyske svømmere, der havde kæmpet sig igennem nåleøjet ved udtagelsesstævnet, fik som fortjent. Hele 124 medaljer høstede de nordjyske svømmere, hvilket var flest af alle landsdele! Østjylland svømmede 97 medaljer hjem, næst flest af alle, og Storstrømmen tredje flest af alle med 75 medaljer.

Udover at høste flest medaljer af alle, præsterede Nordjylland et samlet resultat, der var væsentligt bedre end de forrige år. I 2012 svømmede Nordjylland således 76 medaljer hjem, og 68 i 2013. Det er en imponerende kollektiv bedrift at høste 124 medaljer og samtidig være mest vindende landsdel. Der skal lyde en kæmpe ros til både trænere og svømmere for denne flotte, nordjyske bedrift.

**Deltagere og medaljefordeling**

Af de 178 deltagende, nordjyske svømmere var svømmerne fordel på følgende klubber:

* **Koldkær (11)**
* **Nejst (6)**
* **SMUT Terndrup (26)**
* **Aars (42)**
* **Pingvinen Støvring (21)**
* **BSK08 (19)**
* **Søhesten Hjallerup (20)**
* **Skagen (12)**
* **Aabybro (12)**
* **Sømærket (2)**
* **RASK (7)**

De 124 medaljer til de nordjyske svømmere blev fordelt således:

* **59 Guld** (2013 = 32)
* **38 sølv** (2013 = 23)
* **29 Bronze** (2013 = 13)

’’ *Vi kan konstatere en vækst i antallet af deltagende nordjyske svømmere fra 102 i 2013 til 178 i år, og en imponerende forbedring i antallet af medaljer.* ’’, Stefan Sørensen, landsdelsleder for LM, DGI Nordjylland.

Med ønske om, at de nordjyske trænere og svømmere holder dampen oppe de sidste 3 måneder af indeværende sæson og igen i næste sæson stiller talstærkt og skarpt til både udtagelsesstævne og Landmesterskaber, vil jeg ønsker alle de deltagende et kæmpe tillykke med de flotte resultater.

Der skal lyde en tak og anerkendelse til Stefan Sørensen, Skagen, for afviklingen af både udtagelsesstævnet i Hjallerup og afviklingen af den nordjyske deltagelse ved landsmesterskaberne i sin funktion som landsdelsleder for LM ved DGI Nordjylland. Endeligt vil DGI Nordjylland gerne anderkende alle involverede frivillige, officials og ledere – tak for jeres indsats.

De venligste hilsener

Johan Lisberg Jensen

Konsulent, DGI Nordjylland

Direkte 79 40 41 67│ Mobil 40 42 86 81

[Johan.lisberg.jensen@dgi.dk](mailto:Johan.lisberg.jensen@dgi.dk) │ [www.dgi.dk/nordjylland](http://www.dgi.dk/nordjylland)